मधेशको समस्या भनेको आफूलाई मधेसका मसिहा भन्ने गरेका केही दलले उठाएको जस्तो विल्कुल होइन । वास्तवमा मधेसका बहुसंख्यक गरिव, किसान, मजदूर र निम्नमध्यम तथा मध्यमवर्गका जनताले भोग्दै आएका समस्या नै मधेसको समस्या हो । तर, उनीहरूका समस्या खोजी गर्ने तथा त्यसको समाधानका ठोस मागहरू अघि सार्ने काम न त मधेसका अगुवाहरूले गरिरहेका छन्, न त पहाडका अगुवाहरूले नै यसमा गम्भीरता देखाएका छन् । यसले गर्दा मधेस आन्दोलन पनि गलत दिशामा गइरहेको छ भने त्यसको विरोधका नाममा मधेसका जनताका जायज समस्याहरूको सम्बोधनतर्फ अघि बढ्ने काम पनि हुन सकिरहेको छैन ।
